Hanah Lahe

Hanah Lahe (sündinud 8. juulil 1999) on Eesti kliimaaktivist ja poliitik, XV Riigikogu liige ning Eesti Reformierakonna liige.

Haridus 
Hanah Lahe lõpetas 2018. aastal Läänemaa Ühisgümnaasiumi majandussuuna. Aastatel 2019-2022 õppis Tallinna Ülikoolis haldus- ja ärikorralduse erialal ning kaitses bakalaureusetöö teemal "Eesti kliimapoliitika arengud aastatel 2010-2020". Lahe alustas 2022. aastal magistriõpinguid Eesti Maaülikoolis keskkonnakorralduse- ja poliitika erialal.

Töökäik 
Aastatel 2021-2022 töötas Lahe Reformierakonna kampaanianõunikuna ning tollase Riigikogu I aseesimehe Hanno Pevkuri abina, 2022-2023 töötas Reformierakonna fraktsiooni nõunikuna Riigikogus. Aastatel 2018-2021 töötas Lahe kinnisvarasektoris ning panganduses.

Poliitiline tegevus 
2023. aasta Riigikogu valimistel kogus Lahe valimisringkonnas nr 1 (Tallinna Haabersti, Põhja-Tallinna ja Kristiine linnaosa) 1050 häält. Lahe sai Riigikogusse Kristen Michali asendusliikmena, pärast seda kui viimane sai kliimaministriks. Lahe on Riigikogus keskkonnakomisjoni ja Euroopa Liidu asjade komisjoni liige, asutas ringmajanduse toetusrühma  ning on noorte osaluse toetusrühma aseesimees.  Lahe kuulub Euroopa Nõukogu Parlamentaarse Assamblee Eesti delegatsiooni. 

2021. aasta kohalike omavalitsuste volikogude valimistel kogus Lahe valimisringkonnas nr 3 (Kristiine) kandideerides 187 häält. Lahe kuulus pärast 2021. aasta KOV valimisi Kristiine linnaosakogusse ning juhtis seal keskkonna- ja kliimakomisjoni. Seisuga 28. märts 2023 Hanah Lahe volitused linnaosakogu liikmena peatusid. Lahe on Tallinna Linnavolikogu keskkonna- ja kliimakomisjoni ekspert. 

Lahe kuulus Reformierakonna Noortekogu juhatusse ning on juhtinud kaks aastat Reformierakonna noortekogu keskkonnakomisjoni.

Poliitilisi seisukohavõtte 

Lahe arvates on Eestil vaja kliimaseadust, sest keskkonnaküsimused muutuvad poliitikas üha olulisemaks ning seadusandluslik raamistik, mis seni puudub, aitaks kliimaeesmärke ühtlustada ning ellu viia.  

Samuti on ta kritiseerinud Eesti senise kliimapoliitika vähest ambitsioonikust ning asjaolu, et Eestis jääb kliimakriis päevapoliitika varju. 

Lahe rajas Riigikogu parkimisplatsile ajutise pargi  , et kutsuda üles Riigikogu liikmeid autostumist vähendama ning rahvale tegudega eeskuju näitama. Ta viitas, et Riigikogu ees olevale autopargi asemel võiks seal olla park, nii nagu see oli 19. sajandil, enne Nevski katedraali ehitamist.  Lahe sõnul toetaks park Riigikogu ees meie keskkonna- ja kliimapoliitika ideid, tervislikku eluviisi, keskkonnahoidu ja elurikkuse väärtustamist. 

Hanah Lahe kuulub Riigikogus LGBT+ kogukonna toetusrühma  ning hääletas Riigikogus abieluvõrdsuse seaduse poolt.

Eesti noorte kliimadelegaat COP27-l 

Hanah Lahe oli aastal 2022-2023 Eesti noorte kliimadelegaat ning esindas Eestit ÜRO kliimakonverentsil COP27.  Lahe koostas Eesti esindamiseks koostöös Noorte Keskkonnanõukogu ja Fridays For Future Eestiga noorte seisukohad, mis käsitles fossiilkütuste kasutamise lõpetamist, elurikkuse säilitamist, kliimaambitsioonide tõstmist jm. 

Lahe esitles seisukohti ka peaminister Kaja Kallasele enne kliimakonverentsi  ning kliimakonverentsi ajal president Alar Karisele. 

Lahe sõnul näitas COP27 selgelt, et täna räägime kliimapoliitikas kliimamuutuste leevendamisest ja nendega kohanemisest, mitte kliimamuutuste ärahoidmisest.

Vabatahtlik tegevus 

 Kliimaministeeriumi Noorte Keskkonnanõukogu liige
 Eesti Maaülikooli Keskkonnakaitse Üliõpilaste Seltsi liige 
 Õiguskantsleri inimõiguste nõukoja liige 
 Reformierakonna naisteühenduse NaiRe Tallinna piirkonna juhatuse liige 
 Euroopa Liidu Jätkusuutliku energia nädala (EUSEW) noordelegaat

Viited

XV Riigikogu liikmed
Eesti Reformierakonna poliitikud
Keskkonnakaitsjad
Sündinud 1999